দ্বিতীয় দিনের শুরুতেই ছিল সৈয়দ শামসুল হক স্মারক অধিবেশন। এ-অধিবেশনের শিরোনাম ছিল ‘ষাটের দশক : তখনকার গল্প এখনকার স্মৃতি’। এটি ছিল সম্মেলনের ষষ্ঠ অধিবেশন। সিলেটের শাহজালাল বিজ্ঞান ও প্রযুক্তি বিশ্ববিদ্যালয়ের অধ্যাপক এবং দেশের জনপ্রিয় লেখক মুহম্মদ জাফর ইকবালের সভাপতিত্বে এতে মূল বক্তা ছিলেন ষাটের দশকের অন্যতম প্রধান কথাসাহিত্যিক জ্যোতিপ্রকাশ দত্ত। আলোচকের বক্তব্য রাখেন বিশিষ্ট লেখক সুব্রত বড়–য়া, প্রাবন্ধিক-কলাম লেখক আবুল মোমেন ও কথাসাহিত্যিক প্রশান্ত মৃধা। এ-পর্বে কথাসাহিত্যিক জ্যোতিপ্রকাশ দত্ত ষাটের দশকের লেখকদের লেখালেখির শুরুর ইতিহাস থেকে শুরু করে তাঁদের সৃষ্টিকর্ম সম্পর্কে বিস্তৃত আলোচনা করেন। আলোচকরাও ষাটের দশকের লেখকদের সম্পর্কে নতুন নতুন তথ্য উপস্থাপন করে অধিবেশনটিকে প্রাণবন্ত করে রেখেছিলেন।